b'\n_START_ARTICLE_\nNorman Thomas\n_START_PARAGRAPH_\nNorman Thomas (20. marraskuuta 1884 Marion, Ohio \xe2\x80\x93 19. joulukuuta 1968 Huntington, New York) oli yhdysvaltalainen presbyteeripappi ja sosialistinen poliitikko, joka oli kuusi kertaa Socialist Party of American ehdokkaana presidentinvaaleissa._NEWLINE_Thomas valmistui papiksi New Yorkin Union Theological Seminarysta vuonna 1911. H\xc3\xa4n toimi sen j\xc3\xa4lkeen seurakuntapappina ja setlementtitalon johtajana Manhattanin East Harlemissa, er\xc3\xa4\xc3\xa4ss\xc3\xa4 New Yorkin k\xc3\xb6yhimmist\xc3\xa4 kaupunginosista. Ensimm\xc3\xa4isen maailmansodan aikana h\xc3\xa4n ryhtyi pasifistiksi ja liittyi 1918 sosialistipuolueeseen. Samana vuonna h\xc3\xa4n j\xc3\xa4tti seurakuntansa ja siirtyi Fellowship of Reconciliation -nimisen rauhanj\xc3\xa4rjest\xc3\xb6n sihteeriksi. Vuodesta 1921 Thomas oli vasemmistolaisen The Nation -lehden apulaisp\xc3\xa4\xc3\xa4toimittaja. H\xc3\xa4n oli my\xc3\xb6s yksi League for Industrial Democracy -j\xc3\xa4rjest\xc3\xb6n johtajista 1920-luvulla sek\xc3\xa4 er\xc3\xa4s American Civil Liberties Unionin perustajista._NEWLINE_Thomas oli Socialist Party of American ehdokkaana New Yorkin osavaltion kuvern\xc3\xb6\xc3\xb6riksi 1924, New Yorkin kaupungin pormestariksi 1925 ja 1929 sek\xc3\xa4 Yhdysvaltain presidentiksi 1928, 1932, 1936, 1940, 1944 ja 1948. H\xc3\xa4n arvosteli presidentti Franklin D. Rooseveltin New Deal -politiikkaa, joka h\xc3\xa4nen mielest\xc3\xa4\xc3\xa4n korjasi vain akuutteja taloudellisia ongelmia, mutta laiminl\xc3\xb6i moraaliset kysymykset. Vuonna 1935 Thomas irtisanoutui marxilaisten sosialistien hallitsemasta New Leader -lehdest\xc3\xa4 ja tuki uuden Socialist Call -lehden perustamista, mik\xc3\xa4 hajotti sosialistipuolueen rivej\xc3\xa4. H\xc3\xa4n kuitenkin s\xc3\xa4ilytti asemansa puolueen keulahahmona viel\xc3\xa4 toisen maailmansodan j\xc3\xa4lkeiseen aikaan saakka. Thomas vastusti Yhdysvaltain osallistumista my\xc3\xb6s toiseen maailmansotaan pasifistisen katsomuksensa vuoksi, mik\xc3\xa4 heikensi h\xc3\xa4nen suosiotaan. Sodan j\xc3\xa4lkeen h\xc3\xa4n toimi kansainv\xc3\xa4lisiss\xc3\xa4 j\xc3\xa4rjest\xc3\xb6teht\xc3\xa4viss\xc3\xa4 maailmanrauhan hyv\xc3\xa4ksi.'